送舒永豐
作者：周紫芝
朝代：宋

paragraphs: 斯民如草木，九聖含春温。
秋風一披拂，零落難重陳。
嗣皇回日御，杲杲昇朝暾。
誰令天驕子，欲肆長鯨吞。
王師一倡亂，諸將皆星奔。
可憐爾羣蒼，終不負漢恩。
固亦念顛仆，所喜邦本存。
舒侯名家郎，翔鸞未鶱騰。
稍分民社寄，似欲親撥煩。
盍敷寛大詔，力補瘡痍痕。
勿謂蕞爾邑，安能著華軒。
妙割俱有用，雞牛無足言。
君看密縣宰，視民真子孫。
汗馬無寸勞，太傅豈不尊。
扶衰其有意，願復矜元元。